b'\n_START_ARTICLE_\nHelo nerija\n_START_PARAGRAPH_\nHelo nerija (lenk. Mierzeja Helska, P\xc3\xb3\xc5\x82wysep Helski; ka\xc5\xa1. H\xc3\xa9lsk\xc3\xb4 Sztreml\xc3\xabzna; vok. Halbinsel Hela arba Putziger) \xe2\x80\x93 siauras, seklumoje susiformav\xc4\x99s pusiasalis, esantis \xc5\xa1iaurin\xc4\x97je Lenkijoje, Pamario vaivadijoje, Pucko apskrityje. Jis skiria Pucko \xc4\xaflank\xc4\x85 nuo Baltijos j\xc5\xabros._NEWLINE_Pusiasalio ilgis siekia 35 km. Plotis vietomis kinta, ties Jurata siekia apie 300 m, siauriausioje dalyje vos 100 m, o smaigalyje vir\xc5\xa1ija 3 km. Kadangi pusiasalis buvo suformuotas vien tik i\xc5\xa1 sm\xc4\x97lio, \xc5\xbeiemos audr\xc5\xb3 metu siauriausios vietos da\xc5\xbenai u\xc5\xbeliejamos, tad pusiasalis virsta sala. Iki XVII a. nerija buvo sal\xc5\xb3 grandin\xc4\x97, kuri tik vasaromis suformuodavo vientis\xc4\x85 sausumos ruo\xc5\xbe\xc4\x85._NEWLINE_I\xc5\xa1 \xc5\xbeemynin\xc4\x97s dalies iki tolimiausio ta\xc5\xa1ko, gausiai turist\xc5\xb3 lankomo Helo miestelio, nutiestas plentas ir gele\xc5\xbeinkelis. Kiti nerijoje \xc4\xafsik\xc5\xabr\xc4\x99 miesteliai, uostai ir kurortai yra: Jastarnija, Ku\xc5\xbenica, Chalupai ir Vladislavovas.'